郡檄子肅檢視旱田以詩寄之
作者：趙蕃
朝代：宋

paragraphs: 是邦且熟無多收，况於水旱相爲憂。
使君奏課避非實，檄公按視臨田疇。
民聞公來相告語，活國憂民公自許。
平時愛我如恐傷，今胡不能爲輕賦。
人生衣食固有端，作苦寧敢求自安。
分當戮力給公上，何意年歲逢艱難。
吾君德盛過文景，詔書屢下民惟省。
公其爲我謝使君，考雖下下民安枕。